**DRÖG**

**Hagsmunagæsla Íslands gagnvart ESB**

**Forgangsmál 2018**

Í samræmi við Evrópustefnu ríkisstjórnarinnar skipaði forsætisráðherra stýrihóp um framkvæmd samningsins um Evrópska efnahagssvæðið (EES-samningsins) 2. júlí 2014. Tilgangurinn var að auka skilvirkni í þátttöku Íslands í EES-samstarfinu og meta hvernig hagsmunagæslu af Íslands hálfu yrði best háttað. Meðal tillagna stýri­hópsins að úrbótum, sem settar voru fram í skýrslu hópsins frá 2015, var að ríkisstjórnin samþykkti árlega, að höfðu samráði við utanríkismálanefnd Alþingis og hagsmunaaðila, lista yfir þau mál í lagasetningar­ferli hjá Evrópusambandinu (ESB) sem metin væru sem forgangsmál út frá hagsmunum Íslands. Sérstaklega yrði fylgst með þessum málum, sjónar­miðum íslenskra stjórnvalda komið á framfæri og reynt að hafa áhrif eftir megni og tilefni, formlega sem óformlega. Ríkisstjórn Íslands samþykkti fyrsta listann fyrir 2016–2017 20. september 2016.

Eftirfarandi listi forgangsmála fyrir árið 2018 hefur verið settur saman í samráði við fagráðuneytin. Hverju máli fylgir rökstuðningur fyrir því að mál sé í forgangi, tilgreint er hvar málið er statt hjá ESB og lagðar eru til aðgerðir til að hafa áhrif. Annars vegar er um að ræða mál þar sem enn er unnið að stefnumótun og þau því enn á undirbúnings- eða forstigi hjá framkvæmdastjórn ESB. Hins vegar geta mál verið komin á vinnslustig en þá hefur framkvæmdastjórnin þegar lagt fram tillögu að lagasetningu til ráðsins og Evrópuþingsins. Við gerð listans var m.a. lögð til grundvallar verkáætlun framkvæmdastjórnar ESB fyrir árin 2017 og 2018, sem og áætlanir sem EFTA-ríkin innan EES gera sameiginlega um EES-samstarfið. Tekið skal fram að málunum er ekki raðað eftir mikilvægi. Við forgangsröðunina hefur verið tekið mið af því að hægt verði að sinna hagsmunagæslu með þeim fjárveitingum og þeim mannafla sem til staðar er í stjórnsýslunni. Þessi forgangsröðun varðar upphaf EES-vinnu stjórnvalda á hverju sviði og gengið er út frá því að áfram verði hugað að þeim hagsmunum sem í húfi eru ef þörf krefur við upptöku viðkomandi gerða í EES-samninginn, t.d. með því að fara fram á aðlaganir.

Forgangslistinn verður endurskoðaður í lok árs 2018 og verður þá framgangur mála metinn.

Efnisyfirlit

[Matvælaöryggi 3](#_Toc501532105)

[Orkumál 4](#_Toc501532106)

[Loftslagsmál 6](#_Toc501532107)

[Samgöngumál 7](#_Toc501532108)

[Innri markaður 9](#_Toc501532109)

[Samkeppnisréttur 10](#_Toc501532110)

[Stafrænn innri markaður 11](#_Toc501532111)

[Fjármálastarfsemi 13](#_Toc501532112)

[Rannsóknir og nýsköpun, menntun og menning 14](#_Toc501532113)

[Betri reglur 16](#_Toc501532114)

[Lyfjamál 17](#_Toc501532115)

[Vinnumarkaðurinn 18](#_Toc501532116)

[Almannatryggingar 19](#_Toc501532117)

[Jafnréttismál 20](#_Toc501532118)

# Matvælaöryggi

* **Ný tillaga um áburð**

**Rökstuðningur**

Ný tillaga um áburð sem framkvæmdastjórn ESB lagði til í fyrra mun leysa af hólmi reglugerð Evrópuþingsins og ráðsins (EB) nr. 2003/2003 um áburð. Gildissvið gerðarinnar er víkkað út þannig að lífræn efni falla undir reglugerðina en ekki einungis ólífræn efni eins og eldri reglugerðin gerir ráð fyrir. Staðfesta þarf að Ísland geti takmarkað innflutning á ákveðnum lífrænum efnum og eiga núverandi drög að tryggja þann möguleika. Talið er að ákveðnir smitberar geti borist með áburðinum, sem ekki hafa áhrif á lífríki á meginlandi Evrópu en gætu haft mjög skaðleg áhrif á vistkerfið á Íslandi vegna landfræðilegrar stöðu og einangrunar landsins hvað þessa þætti varðar.

**Hvar er málið statt?**

Nefnd um innri markaðinn og neytendamál (IMCO) leiðir málið í Evrópuþinginu. Nefndir sem fjalla um umhverfismál og landbúnaðarmál (ENVI og AGRI) hjá þinginu eru formlega tilnefndar sem samstarfsnefndir (associated committees). Evrópuþingið greiddi atkvæði um breytingartillögur 24. október sl. og vinnuhópur um tæknilega samhæfingu fer með málið í ráðinu. Búist er við því að þríhliða­viðræður munu hefjast þegar ráðið hefur náð almennri samstöðu.

**Aðgerðir**

EFTA-ríkin innan EES sendu álit um tillöguna til ESB í mars 2017 þar sem þau gerðu grein fyrir ákveðnum atriðum. Til viðbótar við sameiginlegt álit EFTA-ríkjanna innan EES þarf að vekja athygli á sérstöðu Íslands í þessum efnum og áhrifum lífræns áburðar þar með óheftum innflutningi. Á Íslandi er verið að útbúa áhættumat á áhrifum lífræns áburðar á íslenskt vistkerfi. Fundað var í Brussel í júní sl. með þeim sem hafa formennsku í ráðinu til að koma sérstöðu Íslands á framfæri og fá yfirlit yfir stöðu mála hjá ráðinu. Breytingartillögur Evrópuþingsins verða nú skoðaðar og út frá því verða metin næstu skref gagnvart Evrópuþinginu og ráðinu.

* **Undirbúningur að áætlun um þol gegn sýklalyfjum**

**Rökstuðningur**

Ný áætlun framkvæmdastjórnar ESB um þol gegn sýklalyfjum kom út 29. júní 2017. Starfshópur á vegum heilbrigðisráðherra um varnir gegn sýklalyfjaónæmi lauk á svipuðum tíma störfum og setti fram greinargerð um aðgerðir til að draga úr útbreiðslu sýklalyfjaónæmra baktería á Íslandi. Þegar unnið verður úr tillögum hópsins er samtímis nauðsynlegt að greina áætlun framkvæmdastjórnarinnar. Eins og staðan er ætlar framkvæmdastjórnin ekki að leggja til nýjar EES-tækar gerðir heldur notast frekar við núgildandi lagaramma og efla hann og samstarfið á þessu sviði þannig að hægt sé að takast á við vandann með skilvirkari hætti. Vandamálið eru bakteríur í dýrum og mönnum sem eru orðnar ónæmar fyrir sýklalyfjum. Ísland hefur þá sérstöðu að vera með einna minnstu sýklalyfjanotkun í dýrum en skráningu hefur verið ábótavant hér á landi.

**Hvar er málið statt?**

Starfshópur á vegum heilbrigðisráðherra um varnir gegn sýklalyfjaónæmi hefur lokið störfum og sett fram ákveðnar tillögur. Í ljósi þessa munu stjórnvöld marka sér opinbera stefnu um málefni sem tengjast ónæmi gegn sýklalyfjum og sníkju­dýra­lyfjum. Framkvæmdastjórn ESB kynnti nýja áætlunargerð um þol gegn sýkla­lyfjum í júní og í lok ársins stóðu Eistar, sem fara með formennsku, í samráði við fram­kvæmda­stjórn ESB, fyrir fundi um málið (AMR: One Health Action Plan and evidence based policy-making) í Brussel.

**Aðgerðir**

Í ljósi þess að verið er ræða þetta mál hjá fjölmörgum alþjóðastofnunum sem Ísland er aðili að er einnig mikilvægt að fylgjast vel með umræðunni innan ESB, sérstaklega í samvinnu við Norðurlöndin. Það er nauðsynlegt til að koma íslenskum aðstæðum, þekkingu og reynslu að og til þess að vera undirbúin og geta tekið þátt í samvinnu með EES-ríkjunum á þessu sviði. Lykilatriði í þessu sambandi er samvinna, sérstaklega með Noregi og öðrum Norðurlandaþjóðum, til að miðla reynslu og þekkingu, hvort sem um verði að ræða óformlega fundi eða málþing svo að eitthvað sé nefnt. Noregur, sem fer nú með formennsku í Norðurlandaráðinu, hélt m.a. gagnlega málstofu um efnið í Brussel í byrjun júní 2017. Vert er að skoða þá hugmynd að Ísland haldi málstofu í Brussel þegar opinber stefna Íslands um málefnið hefur verið birt. Ísland tók þátt á fundi sem Eistar og framkvæmdastjórn ESB stóðu fyrir um málið í lok ársins í Brussel.

# Orkumál

* **Löggjafarvinna ESB í tengslum við orkusamband (Energy Union) og orku- og loftslagsstefnu til 2030**

**Rökstuðningur**

Stefnumótun ESB um orkusambandið (Energy Union) felur í sér grundvallar­endurskoðun löggjafar á sviði orkumála. Eitt af meginatriðum orkusambandsins er aukið orkuöryggi og því fylgir aukin áhersla á sjálfstæða orkuframleiðslu ríkjanna og bætta innviði eða tengingar milli ríkja innan ESB. Í nóvember 2016 lagði framkvæmda­stjórn ESB fram nýjar tillögur að löggjöf um orkumál undir yfirskrift­inni „Hrein orka fyrir alla Evrópubúa”. Er þar m.a. að finna tillögur að nýrri löggjöf um orkunýtni, endurnýjanlega orku, raforkumarkaðinn og eftirlits- og stjórnunar­kerfi, sem eru sniðnar að orku- og loftlagsstefnu ESB til 2030 og markmiðum um orkusamband Evrópu. Í þessum tillögum eru m.a. lagðar til breytingar á tilskipunum um orkunýtni og orkunotkun bygginga (sjá nánari umfjöllum um þessar tillögur). Aðrar tillögur varða breytingu á fyrirkomulagi fyrir hitaveitur, þ.e.a.s. opnara aðgengi framleiðanda hitaorku að dreifikerfum hitaveitna, auknar kröfur á söluaðila eldsneytis að auka hlutfall endurnýtanlegs eldsneytis, eftirlits- og stjórnkerfi til að halda utan um og samræma orku- og loftslagsáætlanir ríkjanna, upprunaábyrgð sem er nú komin í raforku, hita og eldsneyti, áætlun ESB um hitun og kælingu og jarðhitamálefni.

Ísland hefur sérstöðu varðandi nýtingu jarðhita til orkuframleiðslu og kyndingar húsa. Þessari þekkingu hefur verið haldið á lofti gagnvart Evrópusambandinu og skapað þannig innlendum fyrirtækjum tækifæri í Evrópu.

**Hvar er málið statt?**

Löggjafarpakkinn er sérstaklega nefndur í yfirlýsingu framkvæmdastjórnar ESB og Evrópuþingsins um forgangsmál 2017. Markmið framkvæmdastjórnarinnar er að ná samkomulagi um tillögurnar í pakkanum fyrir lok árs 2017. Eistar, sem hafa gegnt formennsku í ráðinu 2017, hafa ákveðið að vinna samtímis að öllum tillögunum. Almennt samkomulag orkunýtni bygginga náðist innan ráðsins í júní 2017. Markmiðið varðandi hinar tillögurnar er að ná pólitísku samkomulagi í lok þessa árs. Í Evrópuþinginu er einnig lögð áhersla á að vinna allar tillögurnar samtímis með það að markmiði að hefja þríhlíðaviðræður í byrjun 2018.

**Aðgerðir**

Nauðsynlegt er að fylgjast grannt með heildarþróun þessara tillagna og hvernig hún fellur að hagsmunum Íslands. Þá nýtist aukin þátttaka í vinnu á mótunarstigi bæði við að koma á framfæri sjónarmiðum Íslands ásamt því að auðvelda innleiðingu síðar. Á síðasta ári voru til að mynda haldnir fjölmargir fundir með framkvæmda­stjórn ESB á öllum stigum allt frá sérfræðingafundum til funda með aðal­framkvæmda­stjóra ESB, sem fer með orkumál, til þess að koma afstöðu Íslands á framfæri. Meðal annars barst boð í kjölfar fundar með DG Energy um fund ráðherra með Miguel Arias Canete, yfirmanni orku- og loftslagsmála í framkvæmdastjórn ESB, vorið 2016. Áhersla verður lögð á að halda slíkum fundarhöldum áfram til að koma sjónarmiðum Íslands á framfæri. Fulltrúar Íslands þurfa einnig að mæta á fundi undir­nefnda á vegum framkvæmdastjórnar ESB, sem tengjast framangreindu, og koma á framfæri afstöðu sinni í opnu umsagnarferli eða á fundum til endurskoð­unar gerða þar sem það á við.

Fyrirtæki og stofnanir á Íslandi búa yfir mikilvægri sérþekkingu um jarðhita­nýtingu sem halda þarf á lofti gagnvart Evrópusambandinu. Slíkur vettvangur er til að mynda eftirfylgni af Geothermal Roundtable sem fór fram í Brussel árið 2014.

 **Undanþágur frá tilskipunum um orkunýtni og orkunýtni bygginga**

**Rökstuðningur**

Ísland hefur fengið undanþágur frá tilskipunum um orkunýtni (Energy Efficiency) og orkunýtni bygginga (Energy Performance of Buildings) og stefnir að því að svo verði áfram. Ísland hefur undanþágu frá eldri tilskipun um orkunýtni bygginga og hefur farið fram á undanþágu frá þeirri frá 2010. Einnig hefur Ísland farið fram á undanþágu frá tilskipun um orkunýtni frá 2012. Ísland hefur þó innleitt tilskipanir sem varða raftæki, þ.e. tilskipanir um visthönnun og orkumerkingar, sem leitt hafa til töluverðs orkusparnaðar. Sérstaða Íslands er fólgin í hárri hlutdeild endurnýjanlegra orkugjafa.

**Hvar eru þessi mál stödd?**

Báðar tilskipanir um orkunýtni frá 2012 og orkunýtni bygginga frá 2010 eru til skoðunar í EFTA-vinnuhópi um orkumál. Einnig eru nýjar tillögur að breytingu á tilskipunum um orkunýtni bygginga (Energy Performance of Buildings II) og orkunýtni, sem framkvæmdastjórn ESB lagði fram 30. nóvember 2016, nú til skoðunar hjá þeim vinnuhópi. Almennt samkomulag orkunýtni bygginga náðist innan ráðsins í júní 2017. Markmiðið varðandi orkunýtni er að ná pólitísku samkomu­lagi í lok þessa árs. Í Evrópuþinginu er einnig lögð áhersla á að vinna allar tillögurnar samtímis með það að markmiði að byrja þríhliðaviðræður í ársbyrjun 2018.

**Aðgerðir**

Ísland hefur beðið framkvæmdastjórn ESB um undanþágu frá tilskipunum um orku­nýtni frá 2012 og orkunýtni bygginga frá 2010. Margir fundir hafa verið haldnir á árunum 2016 og 2017 á öllum stigum þar sem sterkum rökum fyrir undanþágum hefur verið komið á framfæri, m.a. með Director General hjá DG Energy. Búið er útvega framkvæmdastjórninni frekari gögn til þess að rökstyðja innan húss nauðsyn Íslands á undanþágum. Einnig hefur framkvæmdastjórn ESB verið boðið til Íslands til að kynna sér málið og aðstæður. Beðið er eftir svari frá ESB. Samtímis þarf að gæta að hvort hægt sé að hafa áhrif á Evrópuþingið og ráðið varðandi nýju tillögurnar sem eru í laga­setn­ingar­ferli hjá ESB til að koma í veg fyrir að á nýjan leik þurfi að biðja um undanþágur frá þessum nýjum gerðum þegar upptaka á sér stað í EES-samninginn.

# Loftslagsmál

** Endurskoðun löggjafar ESB á sviði loftslagsmála, m.a. með tilliti til Parísarsamningsins**

**Rökstuðningur**

Ísland tekur á sig sameiginlegar skuldbindingar með ESB á öðru tímabili Kýótó-bókunar­innar (2013–2020) og stefnt er að því af hálfu Íslands og ESB að svipað fyrirkomulag verði við lýði innan ramma Parísarsamningsins eftir 2020. Þetta fyrirkomulag er talið hagfellt fyrir Ísland þar sem hluti af skuldbindingum Íslands er nú þegar inni í viðskiptakerfi ESB með losunarheimildir (ETS) Íslands í gegnum skuldbindingar Íslands samkvæmt EES-samningnum og erfitt er fyrir Ísland að búa við tvöfalt kerfi skuldbindinga. Allar helstu gerðir ESB í loftslagsmálum eru nú í endurskoðun, m.a. til að taka mið af ákvæðum Parísarsamningsins. Íslensk stjórnvöld þurfa að halda áfram að fylgjast grannt með þessari vinnu og koma sjónarmiðum sínum að við ESB. Nauðsynlegt er m.a. að meta getu Íslands til að draga úr losun og auka kolefnisbindingu út frá sömu aðferðum og viðmiðum og notuð eru í ESB-ríkjum. Reynslan hefur einnig sýnt að vakta þarf vel tæknilega vinnu við ákvörðun á reglum og viðmiðum fyrir einstakar greinar og aðgerðir. Þannig hefur m.a. þurft að gæta að viðmiðum um losun í járnblendiframleiðslu. Reglur ESB um niðurdælingu koldíoxíðs í jarðlög taka alls ekki mið af íslenskum aðstæðum, en þar var fundin lausn sem tryggir að tímamótaverkefni um niðurdælingu koldíoxíðs í basalt á Hellisheiði er í samræmi við evrópskt regluverk. Loftslagsmál varða ekki bara verksvið umhverfis- og auðlindaráðuneytisins heldur einnig flestar atvinnugreinar, auk samgangna, landnotkunar og annarrar starfsemi. Þau eru fyrirferðarmikil í alþjóðlegri umræðu á æðstu stigum og sá þáttur umhverfismála sem hefur fengið mest vægi á alþjóðavísu á undanförnum árum. Ísland hefur að mörgu leyti mikla sérstöðu í loftslagsmálum, bæði á heimsvísu og í samanburði við ríki ESB. Það eru því miklir og margbrotnir hagsmunir í húfi og þarf að sinna loftslagsmálum vel á næstu misserum.

**Hvar er málið statt?**

Framkvæmdastjórn ESB hefur lagt fram tillögu um endurskoðun á ETS sem er nú til umræðu hjá aðildarríkjunum og Evrópuþinginu og mun koma fyrir sameiginlegu EES-nefndina, þar sem ETS er hluti af EES-samningnum. Framkvæmdastjórnin sendi frá sér tillögur um skiptingu byrða (Effort Sharing – ákvörðun á hlut ríkja í losun sem eru utan ETS) og um kolefnisbindingu og landnotkun (LULUCF) sumarið 2016. Síðarnefndu reglurnar varða Ísland miklu þar sem miklir möguleikar eru hér á landi á kolefnisbindingu með skógrækt og landgræðslu.

Varðandi endurskoðunina á ETS þá náðist samkomulag í þríhliðaviðræðunum 8. nóvember og búist er við því að tekin verði formleg ákvörðun um gerðina í byrjun árs 2018. Þríhliðarviðræður eiga sér nú stað varðandi tillögur um skiptingu byrða og um kolefnisbindingu og landnotkun.

**Aðgerðir**

Formlegar viðræður Íslands og Noregs um þátttöku í sameiginlegu markmiði 30 Evrópuríkja innan ramma Parísarsamningsins hefjast væntanlega um áramótin 2017/2018, en nú er verið að greina markmið Íslands út frá tillögum framkvæmdastjórnar ESB að nýjum loftslagsreglum eftir 2020 og meta hvort óska þarf eftir sérstökum lausnum fyrir Ísland, s.s. á sviði landnotkunar og kolefnisbindingar í gróðri og jarðvegi, þar sem aðstæður á Íslandi eru öðruvísi en í flestum öðrum Evrópuríkjum.

# Samgöngumál

** Flutningastarfsemi á vegum**

**Rökstuðningur**

Framkvæmdastjórn ESB lagði fram í lok maí 2017 nýjar tillögur vegna flutninga á vegum sem hafa það að markmiði að bæta félagsmálalöggjöf á þessu sviði. Tillagan mælir m.a. fyrir um endurskoðun á tilskipun um vottorð um starfshæfni ökumanna, endurskoðun á tilskipun um grunnþjálfun og reglubundna þjálfun ökumanna tiltekinna ökutækja til vöru- eða farþegaflutninga og endurskoðun á reglugerð um sameiginlegar reglur varðandi skilyrði sem uppfylla þarf til þess að mega starfa sem flutningsaðili á vegum. Mikilvægt er að fylgjast með þróun þessara gerða í ljósi ríkra hagsmuna bæði einkaaðila og stjórnsýslunnar af því að í þeim felist ekki íþyngjandi ákvæði umfram það sem nauðsynlegt er fyrir innri markaðinn. Í ljósi landfræði­legrar legu Íslands hafa flutningar á vegum hér á landi takmörkuð áhrif á innri markaðinn og því rétt að nota öll tækifæri til að koma íslenskum sjónarmiðum á framfæri.

**Hvar er málið statt?**

Framkvæmdastjórn ESB lagði fram í lok maí 2017 nýjar tillögur vegna flutninga á vegum. Tillögurnar voru kynntar ráðinu í haust og fer samgöngu- og ferðamálanefnd í Evrópuþinginu með málið. Eistar sem fara með formennsku hafa haldið marga fundi í ráðinu og búist er við því að staðan á viðræðunum verði kynnt í framvinduskýrslu í lok desember 2017.

**Aðgerðir**

Síðastliðinn september héldu EFTA-ríkin innan EES málstofu um nýju tillögurnar í Brussel, sem fulltrúi Íslands stýrði. Þar komu fram eftirfarandi atriði sem Ísland leggur áherslu á að fylgja eftir á næstu mánuðum gagnvart viðeigandi aðilum í Brussel, þ.á m. fulltrúum samgönguráðuneyta ESB í Brussel og Evrópuþingsins:

* Tillögurnar gera ráð fyrir að rekstraraðilar ökutækja með leyfilega heildarþyngd undir 3,5 tonnum (sendibílar o.fl.) falli undir tilteknar kröfur reglugerðar 1071/2009/ EB um skilyrði sem uppfylla þarf til að mega starfa sem flutningsaðili á vegum. Ljóst er að slík niðurstaða felur í sér íþyngjandi kröfur fyrir íslenska rekstraraðila en hefur, í ljósi landfræðilegrar legu Íslands, enga þýðingu fyrir innri markaðinn.
* Tillögurnar gera ráð fyrir að ákvæði um svigrúm til að veita notendum umferðarmannvirkja afslátt af veggjöldum/notkunargjöldum verði hið sama fyrir þungaflutningabifreiðar og einkabifreiðar. Hingað til hefur gjaldtaka af einkabifreiðum einungis takmarkast af meginreglunni um bann við mismunun á grundvelli þjóðernis.

 ** Reglugerð um flugöryggisstofnun Evrópu**

**Rökstuðningur**

Framkvæmdastjórnin hefur lagt fram tillögu að nýrri reglugerð um flugöryggis­stofnun Evrópu (EASA). Gerðin er hluti af heildarstefnumótun í almenningsflugi. Í gerð­inni er gert ráð fyrir mögulegu framsali á verkefnum frá ríkjum til EASA og framkvæmdastjórnarinnar. Fulltrúar Íslands hafa sérstaklega verið að fylgjast með ákveðnum greinum sem fela í sér mögulegt framsal á ábyrgð ríkja til flugöryggistofnunar án sérstaks samþykkis viðkomandi ríkis. Sum ESB-ríkin deila sömu áhyggjum hvað þessar greinar snertir og því er nokkuð ljóst að þeim verði breytt eða þær jafnvel alfarið felldar út. Þá eru ýmis ákvæði í tillögunni sem gætu falið í sér talsverðan kostnað fyrir íslensk stjórnvöld.

**Hvar er málið statt?**

Þríhliðaviðræður þeirra sem eru í formennsku, framkvæmdastjórnar og Evrópuþingsins hófust í apríl sl. vegna málsins á grundvelli almennrar afstöðu ráðsins og þeim miðar vel áfram. Ekki er komin niðurstaða úr viðræðunum um þær greinar sem Ísland hefur áhyggjur af en allt bendir allt til þess að málið sé í góðum farvegi.

**Aðgerðir**

Nauðsynlegt verður fyrir Ísland að halda áfram að fylgja málinu eftir eins og það hefur gert á síðustu mánuðum, m.a. á fundum með framkvæmdastjórninni, aðilum úr ráðinu og viðræðum við framsögumann og starfsmenn þingsins. Hefja þarf undirbúning á frumvarpi til breytinga á loftferðalögum.

# Innri markaður

 ** Tillaga um evrópskt þjónustukort**

**Rökstuðningur**

Framkvæmdastjórn ESB hefur lagt til að komið verði á fót evrópsku þjónustukorti (E-services card) til að einfaldara verði að veita þjónustu yfir landamæri. Hugmyndin er að með slíku E-korti geti þjónustuveitandi í EES-ríki átt samskipti í gegnum vefgátt á vegum stjórnvalda í sínu heimaríki og á eigin tungumáli við annað EES-ríki, þar sem það vill veita þjónustu, og fengið þannig útgefið ótímabundið E-kort í því gistilandi. Kortið verður rafrænt og notast verður við IMI-kerfið sem er þegar til staðar í öllum EES-ríkjum. Tillagan hefur hins vegar verið gagnrýnd, þ.á m. af aðilum vinnumarkaðarins í evrópskum byggingar­iðnaði sem telja að tillagan muni m.a. auðvelda svik og ýta undir félagsleg undirboð. Tillagan felur ekki í sér breytingu á efnislegum reglum sem gilda um veitingu þjónustu.

**Hvar er málið statt?**

Málið var til umræðu hjá Evrópuþinginu í lok nóvember 2017 og enn er óljóst hvaða atvinnugreinar muni heyra undir tillöguna. Framvinda málsins í ráðinu er hæg og eru þar skiptar skoðanir um ágæti hennar.

**Aðgerðir**

EFTA-ríkin innan EES sendu ESB álit 15. júlí 2016. EFTA-ríkin héldu gagnlega málstofu um tillöguna 22. maí 2017 í Brussel þar sem framkvæmdastjórn ESB kynnti tillöguna. Auk aðildarríkja Evrópusambandsins tóku Evrópuþingið og ýmis evrópsk hagsmunasamtök þátt í umræðunum. Málstofan leiddi í ljós að hér væri mjög flókið mál á ferð og skiptar skoðanir voru um tilöguna. Nauðsynlegt er að fylgja þessu máli eftir í gegnum vinnuhóp EFTA, óformlega í gegnum ráðið og Evrópuþingið og svo ekki síst að samtök aðila vinnumarkaðarins fylgist með framgangi málsins og beiti áhrifum sínum á vettvangi EFTA sem og með þátttöku í starfi regnhlífarsamtaka þeirra á Evrópuvísu.

* **Deilihagkerfi í ferðaþjónustu**

**Rökstuðningur**

Deilihagkerfi í ferðaþjónustu hefur vaxið ört á Íslandi á síðustu árum. Ný löggjöf um heimagistingu tók gildi á Íslandi 1. janúar 2017 og 1. júlí sl. var skráning heimagistingar einfölduð enn frekar. Markmið nýrra reglna er að einfalda umsýslu og mæta nýjum veruleika í ferðaþjónustu sem orðið hefur til með auknu framboði á gistirými til ferðamanna á grundvelli deilihagkerfis. Nauðsynlegt er á sama tíma að fylgjast vel með umræðu á Evrópuvísu sem nú á sér stað bæði hjá framkvæmda­stjórn ESB og í Evrópuþinginu.

**Hvar er málið statt?**

Umræðan hefur átt sér stað bæði hjá framkvæmdastjórn ESB í málstofum sem Ísland hefur tekið þátt í og í Evrópuþinginu sem lagði til í maí 2017 áætlun um hvernig takast ætti á við deilihagkerfi í Evrópu. Hún felur m.a. í sér að setja eigi reglugerðir og almennar meginreglur um deilihagkerfi. Eins og staðan er hyggst framkvæmdastjórn ESB ekki leggja fram tillögu um löggjöf á þessu sviði.

**Aðgerðir**

Mikilvægt er að fylgjast vel með umræðum um þennan málaflokk, einkum innan stofnana Evrópusambandsins, til þess að geta nýtt sér þekkingu og reynslu annarra landa og til þess að geta haft áhrif á þá stefnu sem ESB hyggst móta í þessum efnum.

# Samkeppnisréttur

**Rökstuðningur**

Samkeppnisrétturinn er gríðarlega mikilvægur fyrir sameiginlega innri markaðinn og myndar kjarna þeirra reglna sem eiga að tryggja virkni hans. Framkvæmd þeirra reglna og eftirlit með þeim er að mestu í höndum samkeppniseftirlits aðildarríkjanna. Í tilskipun 2014/104/ESB um skaðabætur vegna samkeppnisbrota eru samræmdar máls­meðferðar­reglur sem gilda um skaðabótamál vegna samkeppnisbrota fyrir dóm­stól­um aðildarríkjanna. Tilgangurinn er að efla og samræma möguleika tjón­þola samkeppnisbrota að sækja skaðabætur til brotlegra aðila, samræma málsmeðferðarreglur vegna þess og hafa almenn varnaðaráhrif. Þessar reglur hafa verið mismunandi eftir löndum og réttarstaðan því misjöfn og oft brotakennd. Nú hefur framkvæmdastjórn ESB lagt fram nýja tillögu að tilskipun um eflingu samkeppniseftirlits aðildarríkjanna. Tillagan felur í sér samræm­ingu á valdheimildum og málsmeðferð samkeppniseftirlits aðildar­ríkjanna til að tryggja samræmt eftirlit og samræmda beitingu samkeppnisreglna innan ESB.

**Hvar er málið statt?**

Ný tillaga um eflingu samkeppniseftirlits aðildarríkjanna er nú til umfjöllunar hjá ráðinu og Evrópuþinginu. Tilskipun 2014/104/ESB hefur tekið gildi innan ESB en ekki verið tekin upp í EES-samninginn.

**Aðgerðir**

Málið hefur verið til umfjöllunar í vinnuhópi EFTA um samkeppnismál undanfarin ár. EFTA-ríkin innan EES sendu álit til Evrópuþingsins og ráðsins 7. júlí sl. Í álitinu er vakin athygli á því að ný tillaga að tilskipun um eflingu samkeppniseftirlita aðildarríkjanna muni hafa sama annmarka við upptöku í EES-samninginn og tilskipun 2014/104/ESB. Tilskipanirnar ganga út frá gagnkvæmni og samvinnu milli samkeppniseftirlitsstofnana aðildarríkjanna sem ekki er möguleg í dag milli EFTA-ríkjanna innan EES og ESB vegna tveggja stoða kerfisins. Gera þarf breytingar á bókun 21 við EES-samninginn, viðauka XIV um samkeppni og hugsanlega samningnum um stofnun eftirlitsstofnunar og dómstóls.

# Stafrænn innri markaður

 ** Endurskoðun á fjarskiptaregluverki ESB**

**Rökstuðningur**

Markmið með endurskoðun á fjarskiptaregluverki ESB er að uppfæra það miðað við nýjar markaðsaðstæður. Gildandi regluverk er að meginstofni til frá 2002 og voru gerðar talsverðar breytingar á því árið 2009. Þær breytingar hafa enn ekki verið teknar upp í EES-samninginn og innleiddar hér á landi vegna ágreinings um stöðu EFTA-ríkjanna innan EES í BEREC (Body of European Regulators for Electronic Communications). EFTA-ríkin innan EES hafa ekki sætt sig við að þau sé skilgreind sem áheynaraðilar eins og gert er ráð fyrir í núgilandi BEREC reglugerð og hafa þau viljað að þau væru skilgreind sem fullgildir þátttakendur án atkvæðisréttar í samræmi við stöðu þeirra gagnvart öðrum sambærilegum stofnunum ESB.

**Hvar er málið statt?**

Drög að sameiginlegri ákvörðun nefndarinnar voru send til ESB 9. maí 2016. Ekki er útlit fyrir að samkomulag náist um upptöku gerðanna í samninginn á þessu ári og að hægt verði að innleiða þær í fyrirsjáanlegri framtíð. Framkvæmdastjórn ESB hefur gefið til kynna að frá sjónarhóli hennar sé gagnlegra að bíða eftir nýrri gerð framkvæmdastjórnarinnar um endurskoðun á BEREC og fjarskipta­reglu­verkinu áður en samið verður um þátttöku EFTA í BEREC. Beðið er eftir formlegu svari frá ESB.

Tillögur framkvæmdastjórnar ESB um nýja endurskoðun á fjarskiptaregluverki og BEREC voru lagðar fram í september 2016. Málið er til umræðu hjá Evrópuþinginu og ráðinu og útlit fyrir að umræðurnar taki langan tíma.

**Aðgerðir**

EFTA-ríkin innan EES sendu ESB álit sitt 2013 og 2015. Í mars 2017 sendu EFTA-ríkin innan EES þriðja álit sitt þar sem þau lýstu ánægju sinni með að endurskoðuð tillaga framkvæmdastjórnarinnar kæmi til móts við óskir EFTA-ríkjanna um að fella út ákvæði um áheyrnaraðild þeirra að BEREC en afstaða EFTA-ríkjanna er sú að aðeins við upptöku gerða í EES-samninginn eigi að taka ákvörðun um þátttöku þeirra í stofnunum ESB. Einnig var tilgangurinn að minna Evrópuþingið og ráðið á að tillagan, eins og hún var lögð fram af framkvæmdastjórninni, mundi gera EFTA-ríkjunum kleift að semja seinna um þátttöku sína í BEREC. Í október 2017 var síðan fjórða álitið sent til ESB til að fylgja sjónarmiðum EFTA-ríkja innan EES enn frekar eftir. Fylgjast þarf áfram með þróun á regluverkinu og halda áfram að koma sjónarmiðum Íslands á framfæri eins og þörf er á.

 ** Net- og upplýsingaöryggi**

**Rökstuðningur**

Aukið netöryggi (Cyber security), jafnt hjá fyrirtækjum sem hinu opinbera, verður sífellt mikilvægara í ljósi síaukinna tölvuárása í heiminum. Nágrannaþjóðir Íslands leggja æ ríkari áherslu á aukið netöryggi en Ísland hefur ekki náð að fylgja eftir þeirri þróun heldur frekar dregist aftur úr. Áreiðanleiki og öryggi net- og upplýsingakerfa skiptir sköpum fyrir efnahagslega- og samfélagslega starfsemi.

Reglur um net- og upplýsingaöryggi hafa verið til endurskoðunar hjá Evrópu­sambandinu undanfarin ár. Kjarnaþættir aðgerðaramma ESB til að stuðla að bættu netöryggi samanstanda af þremur þáttum. Þar er fyrst að telja nýja tilskipun um net- og upplýsingaöryggi (Directive on Security of Network and Information Systems – NIS) sem var samþykkt í júlí 2016. NIS-tilskipunin tekur til allra öryggisatvika sem ógnað geta öryggi og heildstæði neta. Tilskipunin tekur bæði til netárása og raunlægrar verndar neta. Meginmarkmið tilskipunarinnar eru þríþætt: (1) Að auka hæfni aðildarríkja til að bæta netöryggi og bregðast við aðstæðum þar sem netöryggi er raskað. (2) Bæta samvinnu aðildarríkja á sviði netöryggis. (3) Styrkja stoðir mikilvægra innviða og nauðsynlegrar þjónustu þar sem netöryggi kemur við sögu. Undir NIS-tilskipunina falla allir rekstraraðilar nauðsynlegrar þjónustu eins og hún er nánar skilgreind í tilskipuninni en það er orkuþjónusta, flutningaþjónusta, bankaþjónusta, þjónusta innviða fjármálamarkaða, heilbrigðis­þjónusta, þjónusta birgða og dreifingar neysluvatns. Þá falla stafrænir þjónustu­veitendur undir tilskipunina en það er netmarkaður, leitarvélar á netinu og skýjavinnsluþjónusta. Í öðru lagi er ný endurskoðuð áætlun um netöryggi og tilmæli frá framkvæmdastjórninni um samhæfingu viðbragða við stórum netárásum og í þriðja lagi er Ísland virkur þátttakandi innan net- og upplýsingaöryggisstofnunar ESB (ENISA).

**Hvar er málið statt?**

Á Íslandi er undirbúningur hafinn að því að taka NIS-tilskipunina upp í EES-samninginn. Þá er samhliða hafin vinna við innleiðingu hennar. Tilskipunin mun koma til með að styrkja regluverkið og leiða til aukins netöryggis á Íslandi. Framkvæmdastjórn ESB lagði fram endurskoðaða áætlun um netöryggi í september 2017 og endurskoðun á reglum um net- og upplýsingaöryggisstofnun Evrópusambandsins (ENISA) til þess að samræma hana NIS-tilskipuninni. Þá var einnig lögð fram ný innleiðingargerð um NIS sem og orðsending framkvæmda­stjórnarinnar um hvernig er hægt að ná því besta úr NIS. Framkvæmdastjórn ESB mun samtímis leggja til nýjar ráðstafanir um netöryggisstaðla, vottun og merkingar til þess að gera tölvukerfi (ICT systems) öruggari.

**Aðgerðir**

Mikilvægt er að klára að innleiða NIS-tilskipunina. Í því sambandi er nauðsynlegt að Ísland taki nú þegar þátt í nefndum og vinnuhópum sem heyra undir tilskipunina (Network and Information systems (NIS) Committee, Expert Group og Cooperation Group). Einnig er nauðsynlegt að skoða nýja tillögu um hlutverk net- og upplýsinga­öryggisstofnunar ESB (ENISA) sem Ísland er aðili að og kanna hvort EFTA-ríkin eigi að undirbúa EES EFTA álit til að senda ESB. Skoða þarf nýja áætlun ESB um netöryggi og greina hvað eigi heima undir EES-samningnum. Nauð­syn­legt er að fylgjast vel með þróun regluverksins og ekki síður þróun nýrra staðla um leið og unnið er að eflingu netöryggissveitar til að tryggja samhæfingu innan málaflokksins.

# Fjármálastarfsemi

* **Endurskoðun á evrópskum fjármálaeftirlitsstofnunum**

**Rökstuðningur**

Fjármála- og efnahagsráðherrar ESB- og EFTA-ríkjanna innan EES lýstu í niður­stöðum sínum 14. október 2014, í tengslum við upptöku reglugerða ESB um evrópsk eftirlitsyfirvöld, yfir ánægju með þá jafnvægu lausn sem samningsaðilar fundu þar sem tekið er tillit til uppbyggingar og markmiða samkvæmt reglu­gerð­um ESB um evrópsk eftirlitsyfirvöld og EES-samningsins, svo og lagalegra og pólitískra takmarkana ESB- og EFTA-ríkjanna sem eiga aðild að EES. Á þessum grundvelli sendu EFTA-ríkin innan EES álit sitt til framkvæmdastjórnar ESB 15. maí sl. og undirstrikuðu að þar sem vinnan á bak við þessa lausn hefði bæði verið erfið og flókin væri nauðsynlegt að tryggja að einhverjar breytingar á núverandi ESB-gerðum næðu yfir EES-samkomulagið á þessu sviði.

**Hvar er málið statt?**

Framkvæmdastjórn ESB setti á fót samráð um framtíð evrópska fjármála­eftirlits­yfirvalda sem lauk 16. maí sl. EFTA-ríkin innan EES sendu álit til ESB 15. maí 2017. Framkvæmdastjórnin birti tillögu um endurskoðun á evrópskum fjármálaeftirlitsstofnunum 20. september sl. þar sem meðal annars er lagt til að efla samhæfingu eftirlitsstofnana, auka eftirlitshlutverk ESMA og styrkja stjórnunarkerfi stofnana, m.a. með því að koma á fót svokölluðum framkvæmda­stjórnum og að fjármögnun eftirlitsstofnana verði óháð fjármálaeftirliti í ríkjum ESB. Einnig er gert ráð fyrir að eftirlitsstofnanirnar setji fjármálatækni í forgang (sjá nánar).

**Aðgerðir**

Mikilvægt er að fylgjast með þróun þessa málefnis og vera í nánum tengslum við ráðið og Evrópuþingið til að koma sjónarmiðum Íslands á framfæri varðandi einstök atriði og ekki síst til að minna á mikilvægi lausnar sem var fundin fyrir EFTA-ríkin innan EES og tryggja að henni verði haldið til haga.

* **Fjármálatækni (FinTech)**

**Rökstuðningur**

Fjármálatækni (FinTech) er hvers kyns tæknileg nýsköpun eða frumkvæði sem leitt getur til nýrra ferla, smáforrita eða viðskiptaaðferða sem hafa áhrif á fjármálastofnanir og -markaði. Fjármálatæknigeirinn er í hraðri þróun og eru nýsköpunarfyrirtæki í greininni í auknum mæli að færa sig inn á markaði og starfsvið hefðbundinna banka. Í ljósi hversu hratt þessi geiri þróast, og þar sem hann mun skapa ný tækifæri fyrir fyrirtæki og neytendur, leggur ESB áherslu á að koma fram með tillögur á þessu sviði.

**Hvar er málið statt?**

Í fyrra setti ESB á fót starfshóp (Financial Technology Task Force-FTTF) til þess að leiða saman þá sem fara með fjármálaþjónustu (DG FISMA) og stafrænan innri markað (DG Connect) auk þeirra sem sjá um samkeppnismál (DG COMP) og neytendavernd (DG JUST) innan framkvæmdastjórnarinnar. Mark­miðið er að eiga samráð við sérfræðinga og hagsmunaaðila til að koma fram með stefnumótandi tillögur á þessu ári og leggja til hvaða aðgerða er þörf. Í tengslum við þetta setti framkvæmdastjórnin af stað opið samráð um fjármálatækni þann 23. mars sl. sem lauk 15. júní 2017. Markmiðið með samráðinu var að leita álita hagsmunaaðila á hvernig þróa ætti stefnu framkvæmdastjórnarinnar gagnvart tækninýjungum í fjármálaþjónustu og meta í framhaldi af því hvort núgildandi reglur ESB væru fullnægjandi og hvaða aðgerða skyldi grípa til. Framkvæmdastjórninni bárust svör frá 226 aðilum sem verið er að vinna úr. Í byrjun þessa árs lagði Evrópuþingið, að eigin frumkvæði, fram drög að skýrslu um stöðu nýrra tækninýjunga í fjármálageiranum þar sem fram kemur að þörf sé á evrópsku regluverki til að taka á ákveðnum þáttum sem eru sérstakir fyrir þennan geira.

**Aðgerðir**

Framkvæmdastjórnin hyggst leggja fram framkvæmdaáætlun í byrjun árs 2018. Mikilvægt er að fylgjast með hvaða aðgerðir eða tillögur koma þar fram. Sérstaklega þarf að fylgjast með hvort vinnan muni leiða til EES-tækra gerða á þessu sviði og í því sambandi þarf að meta hvort þörf sé á að undirbúa EES- EFTA álit til að senda til ESB.

# Rannsóknir og nýsköpun, menntun og menning

* **Mótun næstu ESB-áætlana á sviði rannsókna og nýsköpunar**

**Rökstuðningur**

Um 76,5% af heildarframlagi Íslands til EES-samstarfsins rennur til þessa málaflokks og þátttaka í evrópska vísinda- og rannsóknasamstarfinu er afar mikilvæg fyrir Íslendinga, sbr. stefnu Vísinda- og tækniráðs. Á fyrstu þremur starfsárum Horizon 2020 áætlunarinnar hafa verið greiddar 42.334.554 evrur í styrki til íslenskra aðila og alls runnu 67.283.478 evrur til íslensks vísindasamfélags úr 7. rannsóknaráætluninni (2007–2013). Ísland á sæti í yfirnefnd og um 20 stjórnarnefndum áætlana Horizon 2020, fulltrúar Íslands sitja í stefnumótandi vinnuhópum á vettvangi ESB, auk þess sem Íslendingar taka þátt í vinnuhópi EFTA á sviði rannsókna og nýsköpunar og öðru samstarfi þessu viðvíkjandi og hafa því tækifæri til að koma sjónarmiðum og hagsmunum Íslands á framfæri þegar kemur að stefnumótun til framtíðar. Þá fylgist fulltrúi mennta- og menningarmálaráðuneytis í sendiráðinu í Brussel einnig náið með mótun nýrrar áætlunar og mun vinna að framgangi áherslna af Íslands hálfu í samráði við ráðuneytið og hagsmunaaðila.

**Hvar er málið statt?**

Haustið 2016 byrjaði framkvæmdastjórn ESB að móta fyrstu hugmyndir að áherslum í næstu rannsókna- og nýsköpunaráætlun eftir 2020. Fjölmargir fundir hafa verið haldnir á vegum ESB og næsta vor mun framkvæmdastjórn ESB leggja fram stefnumótandi skjal um málefnið sem fer í samráðsferli.

**Aðgerðir**

Á tímabilinu 1. september 2016 til 31. maí 2017 sótti vísinda-, mennta- og menningarfulltrúi MRN í Brussel 27 fundi sem lúta beinlínis að undirbúningi á nýrri rannsókna- og nýsköpunaráætlun. Þessi undirbúnings- og hugmyndavinna mun gefa Íslandi möguleika á að koma sínum áherslum á framfæri og veita jafnframt innsýn í það sem önnur lönd leggja áherslu á. Hinn 19. apríl 2017 var haldin vinnustofa með hagsmunaaðilum á Íslandi þar sem áherslur Íslands voru teknar saman og sendar til framkvæmdastjórnar ESB í formi stöðuskjals, þar sem fram kemur álit á skipulagi og uppbyggingu næstu áætlunar. Mun það vera í fyrsta sinn sem Ísland tekur þátt í stefnumótun á fyrstu stigum rannsóknaráætlunar. Ísland leggur m.a. áherslu á að einfalda utanumhald verkefna og gera áætlunina aðgengilegri, auk þess sem mælt verður með því að atriði eins og framúrskarandi vísindi, gæði og þverfagleg ástundun vísinda verði höfð að leiðarljósi. Í kjölfar þessarar samráðsvinnu mun framkvæmdastjórn ESB leggja fram stefnumótandi skjal sem fer í samráðsferli. Eftir að fyrstu drög að uppbyggingu nýrrar áætlunar liggja fyrir mun Ísland senda inn nýtt álit sem mun þá snúast um innihald og efnislegar rannsóknaráherslur.

* **Mótun næstu ESB-áætlana á sviði menntunar, æskulýðsmála og íþrótta**

**Rökstuðningur**

Ísland tekur nú þátt í Erasmus+ áætluninni sem nær yfir tímabilið 2014–2020. Á fyrstu þremur starfsárum áætlunarinnar hafa komið 15.397.231 evrur í styrki til íslenskra aðila. Ísland á sæti í stjórnarnefnd áætlunarinnar og tekur þátt í stefnumótandi vinnuhópum. Ný áætlun mun líta dagsins ljós árið 2021 og er búist við að fyrstu hugmyndir varðandi skipulag og uppbyggingu hennar berist frá framkvæmdastjórn ESB árið 2018.

**Hvar er málið statt?**

Árið 2018 mun framkvæmdastjórn ESB móta fyrstu hugmyndir að áherslum í næstu áætlun á sviði menntunar, æskulýðsmála og íþrótta eftir 2020.

**Aðgerðir**

Vænta má að svipuð undirbúningsvinna og hefur verið fyrir áætlun um rannsóknir og þróun fari af stað varðandi mótun nýrra áætlana á þessu sviði.

* **Mótun næstu ESB-áætlana á sviði menningar**

**Rökstuðningur**

Ísland tekur nú þátt í Creative Europe áætluninni sem styður annars vegar við kvikmyndagerð og hins vegar menningarmál og nær yfir tímabilið 2014–2020. Á fyrstu þremur starfsárum áætlunarinnar hafa verið greiddar 2.850.106 evrur í styrki til íslenskra aðila. Ísland á sæti í stjórnarnefnd Creative Europe en hefur framan af ekki getað tekið þátt í stefnumótandi hópum, en frá og með 2017 hefur Íslandi og Noregi í auknum mæli verið boðið að fylgjast með þeirri vinnu og taka þátt í vinnuhópum á sviði menningar. Ný áætlun mun líta dagsins ljós árið 2021 og er búist við að fyrstu hugmyndir varðandi skipulag og uppbyggingu berist frá framkvæmda­stjórn ESB árið 2018.

**Hvar er málið statt?**

Árið 2018 mun framkvæmdastjórn ESB móta fyrstu hugmyndir að áherslum í næstu menningar- og kvikmyndaáætlun eftir 2020.

**Aðgerðir**

Vænta má að svipuð undirbúningsvinna og hefur verið fyrir framangreinda áætlun um rannsóknir og þróun fari af stað varðandi mótun nýrra áætlana á þessu sviði.

# Betri reglur

* **Taka þátt í endurskoðun fyrirliggjandi löggjafar innan REFIT**

**Rökstuðningur**

Á flestum verkefnasviðum ESB hefur verið sett umfangsmikil löggjöf, t.d. á sviði innri markaðar. Í framtíðinni mun aukin áhersla verða lögð á endurskoðun og mat á framkvæmd gildandi löggjafar. Innan verkefnisins um betri reglur fellur svokölluð REFIT-endurskoðunar- og endurmatsáætlun gildandi löggjafar. Umtals­verður hluti regluverksins sem kemur til endurskoðunar og endurmats hefur verið tekinn upp í EES-samninginn og tekur að mörgu leyti til íslensks viðskiptaumhverfis. Þannig varðar endurskoðunin Ísland oft beint.

**Hvar er málið statt?**

Framkvæmdastjórnin gerir grein fyrir efnistökum REFIT (Regulatory Fitness) í árlegri vinnuáætlun sinni og sætir tiltekin löggjöf þegar endurskoðun. Settur hefur verið á laggirnar nýr REFIT-vettvangur (REFIT-platform) með þátttöku fulltrúa aðildarríkjanna og milli 20 og 30 fulltrúa frá hagsmunaaðilum. Frá því að þessum vettvangi var komið á fót hafa 58 álit verið tekin saman. Í nýrri verkefnaáætlun framkvæmdastjórnarinnar fyrir árið 2018 eru 15 tillögur sem sæta endurskoðun og hafa þessi álit meðal annars verið tekin þar til greina. Unnið er að því að skapa betri yfirsýn innan REFIT og virkja REFIT-vettvanginn til að ákveða efnistök við endurskoðun áætlunarinnar. Einnig er unnið að því að skapa möguleika fyrir aðildarríki og hagsmunaaðila til að koma að athugasemdum á öllum stigum endurskoðunarferlisins og auðvelda yfirsýn yfir þau endurskoðunarferli sem eru í gangi. Vefsíðan „Contribute to law-making“ hefur nýlega verið sett á laggirnar hjá ESB og gefst þá almenningi og hagsmunaaðilum möguleiki á að taka fullan þátt í lagasetningarferli framkvæmda­stjórnarinnar. Þá er unnið að sérstöku REFIT-frammistöðumati og árlegri könnun á reglubyrði.

**Aðgerðir**

REFIT-vettvangurinn gefur fulltrúum Íslands tækifæri til að koma á framfæri athugasemdum við gildandi löggjöf ESB og geta þeir jafnvel átt frumkvæði að því að stinga upp á að löggjöf verði endurskoðuð þegar reynsla er komin á framkvæmd hennar á Íslandi. Ísland gæti haft sitthvað fram að færa í ljósi þess að fyrirtæki eru almennt frekar lítil hér á landi og áhrif íþyngjandi reglusetningar koma ef til vill fyrr fram en annars staðar. Nýta mætti samráðsvettvang með atvinnulífinu til að kalla eftir hugmyndum varðandi EES og koma þeim á framfæri við framkvæmdastjórnina. Þá er kjörið að nýta EFTA-skrifstofuna og EFTA-sérfræðingahópana til að fylgjast með REFIT-endurskoðunar- og endurmatsáætluninni, eins og gert er í dag. Þá mætti einnig vekja athygli innan lands á yfirliti á vef framkvæmdastjórnar ESB yfir samráðsferli um löggjöf í mótun eða löggjöf sem sætir endurskoðun innan REFIT-verkefnisins.

# Lyfjamál

* **Rafrænir fylgiseðlar lyfja**

**Rökstuðningur**

Í lyfjastefnu til 2022 sem samþykkt var á Alþingi 31. maí 2017 segir að stefnt skuli að því að fylgiseðlar með lyfjum verði rafrænir. Landspítali hefur lagt til að sérhæfð lyf sem gefin eru á sjúkrastofnunum af heilbrigðisstarfsfólki fái undanþágu frá kröfu um íslensku á áletrunum og fylgiseðlum á pappír í hverri pakkningu, m.a. til að auðvelda sameiginleg norræn innkaup og útboð lyfja. Ef fylgiseðlar væru aðgengilegir á rafrænu formi mætti koma til móts við þessa ósk auk þess sem það gæti leyst ýmis önnur mál sem einkum snúa að minni löndum eins og Íslandi.

**Hvar er málið statt?**

Heilbrigðisráðuneytið hefur tekið þetta mál upp á erlendum vettvangi og mælst til þess að breyting verði gerð á ákvæði í tilskipun ESB, sem heimili að fylgiseðlar með lyfjum geti verið aðgengilegir á mismunandi tungumálum á rafrænu formi. Einnig má geta þess að Landamærahindranaráð Norrænu ráðherranefndarinnar, sem vinnur að lausn stjórn­sýslu­hindrana, telur einnig að heimila eigi löndum að notast við rafræna fylgiseðla.

**Aðgerðir**

Í lok október 2017 funduðu fulltrúar Íslands með framkvæmdastjórn ESB um möguleika á breytingu á 58. grein tilskipunar 2001/83/ESB til að heimila rafræna fylgiseðla með lyfjum í þeim löndum sem telja þörf á að slík lausn sé möguleg. Framkvæmdastjórn ESB upplýsti að umræður væru um málið en undirstrikaði að mögulegar lausnir yrðu að rúmast innan núgildandi lagagreinar. Næsta skref verður að koma málstað Íslands á framfæri á vinnustofu sem framkvæmda-stjórnin heldur um málefnið í byrjun árs 2018.

# Vinnumarkaðurinn

* **Endurskoðun á tilskipun um útsenda starfsmenn**

**Rökstuðningur**

Útsendir starfsmenn gegna mikilvægu hlutverki á innri markaði Evrópska efna­hags­svæðisins og þá sérstaklega í tengslum við veitingu þjónustu yfir landamæri. Markmið tilskipunar um útsenda starfsmenn er að stuðla að jafnvægi milli þess að auðvelda veitingu þjónustu yfir landamæri og þess að tryggja að slíkt leiði ekki til félagslegra undirboða í því landi þar sem þjónustan er veitt og raski þannig samkeppnisstöðu annarra þjónustuaðila í viðkomandi landi. Sambærileg vandamál í tengslum við útsenda starfsmenn hafa komið upp í aðildarríkjunum og tengjast meðal annars félagslegum undirboðum, þ.e. „svartri“ atvinnustarfsemi og svokölluðum „skúffufyrirtækjum“ (letter-box companies), ekki síst vegna þess að það hefur verið bundið ákveðnum vandkvæðum fyrir aðildarríkin að hafa eftirlit með starfskjörum útsendra starfsmanna. Færst hefur í vöxt að útsendir starfsmenn séu sendir hingað til lands og grunur leikur á að þeir hafi í sumum tilvikum ekki fengið greidd laun eða notið annarra starfskjara í samræmi við íslensk lög og kjarasamninga. Markmiðið með tillögu framkvæmda­stjórnar­innar er að tryggja betur en nú er að útsendir starfsmenn njóti launa og annarra starfskjara í samræmi við lög og kjarasamninga í því landi sem þeir starfa í hverju sinni. Þannig verði einnig spornað gegn félagslegum undirboðum og röskun á samkeppnisstöðu fyrirtækja að mati framkvæmdastjórnarinnar.

**Hvar er málið statt?**

Tillaga framkvæmdastjórnar ESB fór til umfjöllunar í aðildarríkjum ESB og nýttu þjóðþing 11 aðildarríkja þann möguleika að gefa tillögunni „gula spjaldið“ en þar með var framkvæmdastjórninni skylt að endurskoða eða rökstyðja tillöguna. Til að bregðast við þessu gaf framkvæmdastjórn ESB frá sér yfirlýsingu um að tillagan bryti ekki í bága við nálægðarregluna og var því ekki talin ástæða til að draga hana til baka. Tillagan, sem er sérstaklega nefnd í yfirlýsingu framkvæmdastjórnarinnar og Evrópuþingsins um forgangsmál 2017, hefur verið til umfjöllunar í ráðinu og hjá Evrópuþinginu. Málið er pólitískt og hin lagalegu álitamál eru flókin. Ráðið hefur nú náð almennu samkomulagi um tilskipunina. Nýja tillagan kveður fyrst og fremst á um útsenda starfsmenn til lengri tíma, eða 12 mánaða með möguleika á 6 mánaða framlengingu, þ.e. 18 mánuði í það heila. Einnig verður endurgjald útsendra starfsmanna í samræmi við lög og venjur gistiríkis, ásamt því sem kjarasamningar gistiríkis munu gilda um útsenda starfsmenn. Að lokum má nefna að almenna samkomulagið gerir ráð fyrir að meginreglan um jafna meðferð tímabundinna starfsmanna og staðbundinna starfsmanna verði einnig hluti af tilögunni. Þá hefur atvinnu- og félagsmálanefnd Evrópuþingsins samþykkt tilskipunina eins og hún er núna. Er því grundvöllur þríhliðaviðræðna ráðsins, þingsins og framkvæmdastjórnarinnar fyrir hendi.

**Aðgerðir**

EFTA-vinnuhópur um frjálsa för launafólks og EFTA-vinnuhópur um vinnurétt og vinnuvernd hafa fylgst með framgangi málsins innan Evrópusambandsins og munu halda því áfram. Einnig er mikilvægt að samtök aðila vinnumarkaðarins fylgist áfram með framgangi málsins og beiti áhrifum sínum, bæði á vettvangi EFTA og með þátttöku í starfi samtaka í Evrópu sem þau eiga aðild að. Íslensk stjórnvöld munu eiga samráð við samtök aðila vinnumarkaðarins eftir því sem málinu vindur fram í því skyni að meta framvindu málsins og ákveða viðbrögð íslenskra stjórnvalda hverju sinni.

# Almannatryggingar

**Rökstuðningur**

Í desember 2016 kynnti framkvæmdastjórn ESB tillögu að breytingu á reglu­gerðum (EB) nr. 883/2004 um samræmingu almannatryggingakerfa milli aðildarríkjanna og nr. 987/2009 um framkvæmd hennar. Ákvæði reglugerðanna eru gildandi milliríkjasamningur Íslands á sviði almannatrygginga við öll EES-ríkin og er þar kveðið á um mikilvæg réttindi þeirra sem fara á milli ríkjanna, þ.m.t. í atvinnuskyni, hvort heldur er tímabundið eða varanlega. Hér er m.a. um að ræða fólk á vinnumarkaði, lífeyrisþega, ferðamenn og námsmenn. Á grundvelli ákvæða reglugerðanna greiðist m.a. áunninn elli- og örorkulífeyrir úr einu landi til annars EES-lands sem og sjúkrakostnaður íslenskra ferðamanna og lífeyrisþega sem fellur til í öðru EES-ríki. Breytingartillagan snýr nú aðallega að ákvæðum reglugerðanna um atvinnuleysisbætur, bætur vegna langtímaumönnunar, almannatryggingar útsendra starfsmanna og aðgengi fólks, sem ekki er virkt á vinnumarkaði en fer á milli ríkjanna, að félagslegum bótum. Megintilgangur tillögunnar er að halda áfram að færa til nútímahorfs reglur ESB á þessu sviði, gera þær skýrari og sanngjarnari þannig að unnt sé að bæta framkvæmd þeirra og stuðla að frjálsri för fólks innan EES.

**Hvar er málið statt?**

Samningaviðræður um efni tillögunnar hófust í vinnuhópi ráðsins í ársbyrjun 2017. Skýrsla um framvindu og árangur þeirra viðræðna var kynnt ráðinu 15. júní sl.  Þar kemur fram að viðræðurnar hafi aðallega snúist um þá tillögu framkvæmdastjórnarinnar að gefa aðildarríkjum val um það hvort erlendir ríkisborgarar, sem eru staddir á þeirra yfirráðasvæði en eru ekki löglega búsettir þar og ekki þátttakendur á vinnumarkaði, þ.e. hvorki í vinnu né í virkri atvinnuleit (economically inactive mobile citizens), hafi rétt á tilteknum félagslegum greiðslum. Tillagan felur í sér að viðkomandi aðildarríki geti krafist þess að þessir aðilar hafi löglega búsetu í landinu í samræmi við ákvæði tilskipunar 2004/38 (búsetutilskipunin) til að geta fengið sérstakar félagslegar greiðslur sem ekki eru iðgjaldsskyldar (non-contributory cash benefits), sem einnig teljast vera félagsleg aðstoð í skilningi tilskipunar 2004/38. Byggist tillagan á niðurstöðum Evópudómstólsins í fjórum dómsmálum. Með því að breyta ákvæðum reglugerðanna er talið að meginreglurnar verði skýrari og gagnsærri hvað þetta varðar. Samkvæmt framvinduskýrslunni virðist samstaða um að breyta þurfi reglugerðunum í þessa veru en vinnuhópurinn leggur þó til tiltekna breytingu á tillögu framkvæmdastjórnarinnar. Umræðu í vinnuhópnum um niðurstöðu Evrópudómstólsins í fimmta málinu, og hvort hún eigi aðeins við um fjölskyldubætur eða allar félagslegar greiðslur sem eru iðgjaldsskyldar, er ekki lokið. Þá virðist breið samstaða hafa náðst um þann hluta tillögunnar er lýtur að ákvæðum um flugáhafnir og útsenda starfsmenn sem og nokkur önnur ákvæði. Evrópuþingið hefur enn ekki skilað áliti um tillögu framkvæmda­stjórnar­innar. Málið er vandmeðfarið og búist er við lagasetningarferlið muni taka að minnsta kosti tvö til þrjú ár. Ráðið komst að pólitískri niðurstöðu 23. október sl. um þá kafla í tillögu framkvæmdastjórnarinnar (1) sem snúa að jöfnum rétti borgara innan ESB, sem eru utan vinnumarkaðar (economically non-active citizens), til félagslegrar aðstoðar (social assistance) við dvöl í öðru ESB-ríki og (2) og reglur um almannatryggingar í tilviki útsendra starfsmanna. Bulgaría tekur við málinu undir sinni formennsku 1. janúar 2018. Evrópuþingið er með tillöguna á sínu borði.

**Aðgerðir**
Reglugerðir sem breyta framangreindum reglugerðum eru felldar í heild sinni undir EES-samninginn en sérákvæði og bókanir ríkjanna eru í viðaukum við reglu­gerðirnar. Viðræður um aðra þætti tillögunnar en að framan greinir eru ekki hafnar, þ.m.t. um þá tillögu framkvæmdastjórnarinnar að framlengja greiðslu­tímabil atvinnuleysisbóta meðan á atvinnuleit í öðru aðildarríki stendur úr þremur í sex mánuði. Þá halda nokkur aðildarríki áfram að þrýsta á um að breytingar verði gerðar hvað varðar ákvæðin um fjölskyldubætur, þ.e. barnabætur, á þann veg að upphæð greiðslnanna verði aðlöguð að framfærslukostnaði í því landi þar sem börnin eru búsett. Tillaga þess efnis var ítarlega rædd á undirbúningsstigi en ekki tekin með í endanlegri tillögu framkvæmdastjórnarinnar. Mikilvægt er að fylgjast áfram vel með þróun málsins og þeim breytingum sem kunna að verða gerðar á tillögunni í ferlinu, enda eru reglugerðir á þessu sviði felldar undir EES samninginn í heild sinni og hafa mikil áhrif á réttindi og skyldur borgaranna og íslenska stjórnsýslu á þessu sviði auk þess sem breytingarnar kunna að leiða til þess að breyta þurfi íslenskum lögum. Einkum er fylgst með málinu í starfi fram­kvæmda­ráðsins í tenglsum við samræmingu almannatryggingakerfa sem starfar á grundvelli reglugerðanna, en Ísland hefur þar áheyrnaraðild og sækir fundi þess í Brussel, í EFTA vinnuhópnum um almanna­tryggingar og svo í gegnum samvinnu við Norðurlöndin. Norðurlandasamstarf á þessu sviði er mikið og gildi þess mikið fyrir Ísland. Er tillagan nú reglulega á dagskrá norræna almannatryggingahópsins. Verði almanna­trygg­ingareglugerðunum breytt til samræmis við fyrirliggjandi tillögu fram­kvæmda­stjórnarinnar getur einnig komið til þess að taka þurfi upp Norðurlanda­samninga á sviði almannatrygginga.

# Jafnréttismál

* **Tillaga um aðgengi fatlaðra að þjónustu og vörum**

**Rökstuðningur**

Markmiðið með tillögu framkvæmdastjórnarinnar um aðgengi fatlaðra að þjónustu og vörum (European Accessibility Act) er að samræma lög og stjórnsýslufyrirmæli aðildarríkjanna á þessu sviði og draga þar með úr hindrunum sem verða á vegi fatlaðs fólks.

**Hvar er málið statt?**

Nefnd um innri markaðinn og neytendamál (IMCO) leiðir málið í Evrópuþinginu og skilaði áliti í lok maí 2017. Aðildarríkin komust að sameiginlegri niðurstöðu um tillöguna í desember og er því gert ráð fyrir að samningaviðræður milli framkvæmdastjórnarinnar, ráðsins og Evrópuþingsins hefjist á árinu 2018.

**Aðgerðir**

Þetta er umfangsmikið þverfaglegt verkefni sem mun krefjast samvinnu á milli margra ráðuneyta og víðtækra breytinga á lögum í aðildaríkjunum. Sameiginlegt álit EFTA-ríkjanna innan EES var sent til ESB í júlí á þessu ári. Mikilvægt verður að fylgjast með gangi mála og koma sjónarmiðum Íslands á framfæri.